
                                              Nr.23/109/2011
P.L.x 192/2011
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege privind aprobarea Ordonanţei de urgenţă a Guvernului nr.13/2011 privind modificarea Ordonanţei Guvernului nr.64/1999 pentru aprobarea Programului strategic de dezvoltare a infrastructurii aeroportuare la Aeroportul Internaţional Henri Coandă - Bucureşti, transmis cu adresa nr.P.L.x 192 din 26 aprilie 2011.



În raport de obiectul şi conţinutul său, proiectul de lege face parte din categoria legilor ordinare.

p.PREŞEDINTE,

Alin Silviu Trăşculescu

 Nr.23/109/2011
P.L.x 192/2011

R A P O R T

asupra proiectului de Lege privind aprobarea Ordonanţei de urgenţă
a Guvernului nr.13/2011 privind modificarea Ordonanţei Guvernului 
nr.64/1999 pentru aprobarea Programului strategic de dezvoltare
a infrastructurii aeroportuare la Aeroportul Internaţional 
Henri Coandă - Bucureşti



În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii a fost sesizată pentru dezbatere în fond cu proiectul de Lege  privind aprobarea Ordonanţei de urgenţă a Guvernului nr.13/2011 privind modificarea Ordonanţei Guvernului nr.64/1999 pentru aprobarea Programului strategic de dezvoltare a infrastructurii aeroportuare la Aeroportul Internaţional Henri Coandă - Bucureşti, transmis cu adresa nr. P.L.x 192 din 26 aprilie 2011, înregistrat la comisie sub nr.23/109/2011 din 27 aprilie 2011.

În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

Proiectul de lege a fost adoptat de Senat în şedinţa din 18 aprilie 2011, în condiţiile art.115 alin.(5) teza a III-a din Constituţia României, republicată.
Proiectul de lege a fost avizat favorabil de Consiliul Legislativ, cu avizul nr.133 din 4 februarie 2011, cu observaţii şi propuneri, care au fost preluate de iniţiator.
Proiectul de lege a fost avizat favorabil de Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi, cu avizele nr.26/163 din 5 mai 2011, respectiv nr.31/335 din 3 mai 2011.

Proiectul de lege are ca obiect de reglementare modificarea Ordonanţei Guvernului nr.64/1999 pentru aprobarea Programului strategic de dezvoltare a infrastructurii aeroportuare la Aeroportul Internaţional Henri Coandă – Bucureşti, aprobată cu modificări prin Legea nr.220/2002, cu modificările şi completările ulterioare, în scopul actualizării calendarului Programului strategic de dezvoltare a infrastructurii aeroportuare la Aeroportul Internaţional Henri Coandă – Bucureşti, pentru a nu se bloca dezvoltarea pe termen lung a acestui aeroport – infrastructură aeroportuară publică de interes naţional - dezvoltare care se va baza pe un calendar justificat în condiţiile economice prezente.

Membrii Comisiei pentru industrii şi servicii au examinat proiectul de lege în şedinţa din 7 iunie 2011.



La lucrările comisiei au fost prezenţi 29 de deputaţi din totalul de 29 de membri ai comisiei.
La dezbateri au participat, în calitate de invitaţi, din partea Ministerului Transporturilor şi Infrastructurii
, domnul Eusebiu Pistru – secretar de stat, domnul Dumitrescu Aurelian – consilier, domnul Tudor Jidav – director general CNAB, doamna Carmen Pop - şef serviciu.

În urma dezbaterilor, membrii comisiei au hotărât, în unanimitate, adoptarea proiectul de Lege  privind aprobarea Ordonanţei de urgenţă a Guvernului nr.13/2011 privind modificarea Ordonanţei Guvernului nr.64/1999 pentru aprobarea Programului strategic de dezvoltare a infrastructurii aeroportuare la Aeroportul Internaţional Henri Coandă - Bucureşti, în forma adoptată de Senat.
Prin obiectul de reglementare şi conţinut, proiectul de lege se încadrează în categoria legilor ordinare.
p.PREŞEDINTE,                                      SECRETAR,

                   Alin Silviu Trăşculescu                                 Mircea Marin
Consilier parlamentar,
Ioan Bivolaru

